b'\n_START_ARTICLE_\nLecco\n_START_SECTION_\nIstorie\n_START_PARAGRAPH_\nDescoperirile arheologice din zon\xc4\x83 atest\xc4\x83 prezen\xc8\x9ba Cel\xc8\x9bilor pe aceste meleaguri \xc3\xaenainte ca romanii s\xc4\x83 construiasc\xc4\x83 aici un castru. Dup\xc4\x83 c\xc4\x83derea Imperiului Roman de Apus, lombarzii au pus st\xc4\x83p\xc3\xa2nire pe ora\xc8\x99 \xc3\xaen secolul al VI-lea. Acestora le-au urmat Francii, care \xc3\xaen final au transformat ora\xc8\x99ul \xc3\xaen marc\xc4\x83 (unitate administrativ\xc4\x83 de frontier\xc4\x83 \xc3\xaen timpul Dinastiei Carolingiene \xc8\x99i a Sf\xc3\xa2ntului Imperiu Roman)._NEWLINE_\xc3\x8emp\xc4\x83ratul Otto I a petrecut o perioad\xc4\x83 \xc3\xaensemnat\xc4\x83 de timp \xc3\xaen Lecco, \xc3\xaenn\xc4\x83bu\xc8\x99ind revolta \xc3\xaempotriva Sf\xc3\xa2ntului Imperiu Roman din anul 964, condus\xc4\x83 de episcopul Attone. _NEWLINE_Ulterior, Lecco a devenit proprietatea m\xc3\xa2n\xc4\x83stirii Sf. Ambrozie din Milano. \xc3\x8en \xc3\xaencercarea de a scoate ora\xc8\x99ul de sub domina\xc8\x9bia bisericii,un alt \xc3\xaemp\xc4\x83rat roman, Conrad al II-lea, a locuit pentru o perioad\xc4\x83 \xc3\xaen Lecco. Istoria ora\xc8\x99ului este legat\xc4\x83 de istoria Ducatului de Milano \xc8\x99i de cea a Lombardiei. Pentru o scurt\xc4\x83 perioad\xc4\x83 de timp, \xc3\xaen secolul al XVI-lea, Lecco a fost condus de condotierul (mercenarul) Gian Giacomo Medici._NEWLINE_\xc3\x8en timpul celui de Al Doilea R\xc4\x83zboi Mondial, ora\xc8\x99ul a fost un centru important al Rezisten\xc8\x9bei italiene \xc3\xaempotriva  ocupa\xc8\x9biei germane.\n_START_SECTION_\nReferin\xc8\x9be culturale\n_START_PARAGRAPH_\nAc\xc8\x9biunea romanului lui Alessandro Manzoni, I promessi sposi,  se petrece \xc3\xaen Lecco, un ora\xc8\x99 at\xc3\xa2t de familiar autorului care \xc8\x99i-a petrecut copil\xc4\x83ria aici._NEWLINE_\xc3\x8en 1993, 10 persoane de diferite na\xc8\x9bionalit\xc4\x83\xc8\x9bi au \xc3\xaenfiin\xc8\x9bat \xc3\xaen Lecco asocia\xc8\x9bia multicultural\xc4\x83 "Les Cultures".\n_START_SECTION_\nSport\n_START_PARAGRAPH_\nEchipa de fotbal a ora\xc8\x99ului - Calcio Lecco 1912- joac\xc4\x83 \xc3\xaen divizia \xe2\x80\x9eLega Pro Seconda Divisione\xe2\x80\x9d, are o rivalitate tradi\xc8\x9bional\xc4\x83 cu Como Calcio 1907 \xc8\x99i este marcat\xc4\x83 de regul\xc4\x83 prin Derby del Lario._NEWLINE_Traseul competi\xc8\x9biei ciclistice \xe2\x80\x9eTurul Lombardiei\xe2\x80\x9d, care include faimosul deal \xe2\x80\x9eMadonna del Ghisallo\xe2\x80\x9d, se \xc3\xaencheie \xc3\xaen Lecco.\n_START_SECTION_\nSate\n_START_PARAGRAPH_\nAcquate, Belledo, Bonacina, Castello, Chiuso, Germanedo, Laorca, Maggianico, Malavedo, Olate, Pescarenico, Rancio, San Giovanni, Santo Stefano.'